**Gabin Ville** (s. 25. syyskuuta 1997 Chamonix, Ranska) on ranskalainen jääkiekkoilija, joka pelaa Norjan pääsarja Fjordkraft-ligaen-joukkue Lillehammer IK:ssa. Hän on pelipaikaltaan oikea laitahyökkääjä, mutta Ville osaa pelata myös keskellä.

Ura
---

### Seuraura

Ville on Les Houchesin kasvatti. Hän siirtyi C-juniori-ikäisenä Suomeen ja Karhu-Kissojen C-nuoriin kaudeksi 2012–2013, jonka päätteeksi Ville voitti C-nuorten Mestispronssia. Kaudeksi 2013–2014 hän siirtyi Espoo Bluesiin, jossa Ville pelasi seuran B-nuorten kakkosjoukkueessa ja B2-nuorissa. Hän pelasi myös yhden ottelun lainalla Espoon Kiekkoseuran B-nuorissa. Kaudeksi 2014–2015 Ville siirtyi Helsingin IFK:n B-nuoriin.

Kauden 2014–2015 Ville aloitti kotimaassaan pelaten Ranskan liigacupia Ranskan alle 20-vuotiaiden maajoukkueen paidassa. Hän pelasi näin ollen ensimmäisen miesten pelinsä 25. elokuuta 2014 Ligue Magnusissa pelaavaa Chamonix HC:tä vastaan. Villen ensimmäinen miesten pääsarjamaali syntyi hänen neljännessä ottelussaan 29. elokuuta 2015 vieraissa CPH Dijonia vastaan. Ranskan liigacupin jälkeen Ville siirtyi Yhdysvaltoihin Northwood School Juniorin high school -joukkueeseen.

Ville aloitti kauden 2016–2017 NAHL-junioriliigan Minnesota Wildernessissa, mutta neljän siellä pelatun ottelun jälkeen, lokakuussa 2016 hän palasi kotimaahansa ja siirtyi Ligue Magnusin HC Chamonix-Morzineen. Villen tulokaskausi toi 24 runkosarjaottelussa tehot 6+2=8 ja kuudessa karsintasarjan ottelussa tehot 1+1=2. Morzine-Chamonixin kausi päättyi putoamiseen FFHG Division 1:een ja HC Morzine-Avoriazin vetäytymiseen Chamonix HC:n kanssa yhdistyneestä joukkueesta. CPH Dijon kuitenkin jättäytyi Ligue Magnusista, jossa Chamonix jatkoi pelejään. Ville siirtyi kaudeksi 2017–2018 kuitenkin Brûleurs de Loups de Grenobleen. Hän eteni joukkueen kanssa aina Ligue Magnusin finaaleihin saakka, mutta mestaruuden vei kuitenkin Rouen Hockey Élite 76 otteluvoitoin 4–0. Ville edusti Grenoblea kauden aikana myös Continental Cupissa.

Kaudeksi 2018–2019 Ville siirtyi vuoden mittaisella sopimuksella Mestis-joukkue Rovaniemen Kiekkoon. Joukkueessa pelasi myös hänen isoveljensä Malo. Gabin Ville voitti tehoilla 12+21=33 RoKin sisäisen pistepörssin sekä jakoi sisäisen syöttöpörssin voiton Henri Joki-Erkkilän kanssa. Pudotuspeleissä hän oli joukkueen paras maalintekijä viidellä osumallaan. Kaudeksi 2019–2020 Ville siirtyi jatkamaan Mestis-uraansa vuoden mittaisella sopimuksella Kokkolan Hermekseen.

Heinäkuussa 2020 Ville liittyi Tšekin Extraligan HC České Budějovicen harjoitusvahvuuteen yhdessä hänen isoveljensä Malon kanssa. Hän palasi kaudeksi 2020–2021 vuoden mittaisella sopimuksella RoKiin. Ville oli tehoilla 5+14=19 joukkueen sisäisessä pistepörssissä toisena Ville Heikkisen jälkeen, kunnes joulukuussa 2020 hän purki sopimuksensa, kun RoKi oli lomauttanut koko henkilöstönsä. Tammikuussa 2021 Ville palasi loppukauden kattavalla sopimuksella hänelle edelliseltä kesältä tutun HC České Budějovicen joukkueeseen. Hän pelasi siellä 17 runkosarjaottelua tehopistein 1+1=2.

Elokuussa 2021 Villen uutisoitiin lähtevän České Budějovicesta. Syyskuussa hän palasi taas kauden 2021–2022 kattavalla sopimuksella RoKiin. Ville äänestettiin Mestiksen joulukuun kuukauden pelaajaksi. Hän oli tehoilla 16+31=47 RoKin toiseksi paras pistemies Batyrlan Muratovin jälkeen. Ville sijoittui koko Mestiksen pistepörssissä kahdeksanneksi. Ville voitti kauden päätteeksi Mestis-pronssia.

Kaudeksi 2022–2023 Ville palasi kotimaahansa ja hän siirtyi yhdessä veljensä Malon kanssa Pionniers de Chamonix'n joukkueeseen.

### Maajoukkueura

Ville pelasi alle 20-vuotiaiden IA-divisioonan MM-kilpailuissa vuonna 2017, jolloin hän toimi Ranskan kapteenina ja voitti pronssia. Ville voitti koko turnauksen piste- ja syöttöpörssin tehoilla 4+8=12. Hänet valittiin Ranskan turnauksen parhaaksi pelaajaksi. Ville pelasi myös IB-divisioonan MM-kilpailuissa vuonna 2016, jolloin hän voitti kultaa. Ville voitti turnauksen jäähypörssin 29 minuutillaan. Hän pelasi myös alle 18-vuotiaiden IA-divisioonan MM-kilpailuissa vuonna 2015, jolloin Ville voitti pronssia.

Ranskan A-maajoukkueessa Ville on pelannut 20 ottelua tehopistein 1+2=3. Hän teki A-maajoukkuedebyyttinsä Euro Ice Hockey Challengessa 10. helmikuuta 2017 Itävallan Grazissa Slovakiaa vastaan. Ville keräsi ottelusta teholukeman +2. Ensimmäisen A-maajoukkuemaalinsa hän teki Euro Ice Hockey Challengessa 13. joulukuuta 2018 Norjan Lørenskogissa ylivoimalla Unkaria vastaan. Villen osuma jäi Ranskan 3–0-voittoon päättyneen ottelun ratkaisumaaliksi. Hän sai ottelussa myös syöttöpisteen Victor Barberon tekemään ylivoimamaaliin.

Muuta
-----

Villen isoveli Malo pelaa hyökkääjänä Gabinin joukkuetoverina. Veljesten isä Christophe Ville pelasi omalla urallaan peräti kolmet olympiakisat ja yhdeksät miesten MM-kilpailut. Hän toimii nykyään Chamonix HC:n toimitusjohtajana.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2013–2014 | Blues II | B-SM | 37 | 7 | 5 | 12 | 16 | – | – | – | – | – |
| 2014–2015 | HIFK | B-SM | 32 | 2 | 5 | 7 | 18 | 6 | 0 | 0 | 0 | 4 | U18 D1A | 5 | 2 | 3 | 5 | 2 |
| 2015–2016 | Northwood School Junior | USHS | 43 | 24 | 28 | 52 | 68 | – | – | – | – | – | JMM D1B | 3 | 2 | 3 | 5 | 29 |
| 2016–2017 | Minnesota Wilderness | NAHL | 4 | 0 | 1 | 1 | 2 | – | – | – | – | – | JMM D1A | 5 | 4 | 8 | 12 | 0 |
|  | HC Chamonix-Morzine | Ranska | 24 | 6 | 2 | 8 | 74 | – | – | – | – | – |
| 2017–2018 | Brûleurs de Loups de Grenoble | Ranska | 44 | 7 | 10 | 17 | 50 | 17 | 2 | 1 | 3 | 18 |
| 2018–2019 | RoKi | Mestis | 44 | 12 | 21 | 33 | 77 | 6 | 5 | 0 | 5 | 8 |
| 2019–2020 | Hermes | Mestis | 42 | 7 | 17 | 24 | 44 | – | – | – | – | – |
| 2020–2021 | RoKi | Mestis | 11 | 5 | 14 | 19 | 25 | – | – | – | – | – |
|  | HC České Budějovice | ČEL | 17 | 1 | 1 | 2 | 0 | – | – | – | – | – |
| 2021–2022 | RoKi | Mestis | 48 | 16 | 31 | 47 | 44 | 13 | 2 | 6 | 8 | 6 |
| 2022–2023 | Chamois de Chamonix | Ranska | 44 | 11 | 26 | 37 | 39 | – | – | – | – | – |
| 4 kautta | yhteensä | Mestis | 145 | 40 | 83 | 123 | 190 | 19 | 7 | 6 | 13 | 14 |
| 3 kautta | yhteensä | Ranska | 112 | 24 | 38 | 62 | 163 | 17 | 2 | 1 | 3 | 18 |

Lähteet
-------

* Gabin Ville The Internet Hockey Databasessa (englanniksi)
* Gabin Ville Eurohockey-sivustolla (englanniksi)
* Gabin Ville *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Gabin Ville *Elite Prospects*. Everysport Media Group AB.  (englanniksi)
2. ↑  Game detail: 25 Aug 2014, France U20 – Chamonix HC Les Chamois *Eurohockey.com*.  25.8.2015. European Ice Hockey Online AB & eSports.cz s.r.o. Viitattu 21.5.2018. (englanniksi)
3. ↑  Game detail: 29 Aug 2014, Dijon HC Les Ducs – France U20 *Eurohockey.com*.  29.8.2015. European Ice Hockey Online AB & eSports.cz s.r.o. Viitattu 21.5.2018. (englanniksi)
4. ↑  Nouveau renfort français *chamonix-morzine.com*.  20.10.2016. Pionniers de Chamonix Mont-Blanc.  Arkistoitu 22.5.2018. Viitattu 21.5.2018. (ranskaksi)
5. ↑  RoKille jo kolmas ranskalaispeluri – Kärpistä kaksi vahvistusta Rovaniemelle *Jatkoaika.com*.  16.5.2018. Jatkoaika r.y. Viitattu 21.5.2018.
6. ↑  Elite Prospects - RoKi *eliteprospects.com*. Everysport Media Group AB. Viitattu 9.7.2019. (englanniksi)
7. ↑  Hermekseen ulkomaalaisväriä kaksinkerroin *Jatkoaika.com*.  16.7.2019. Jatkoaika r.y. Viitattu 17.7.2019.
8. ↑  Motor startuje přípravu, nechybí ani hráči na zkoušku a mladíci ze zámoří *hcmotor.cz*.  16.7.2020. ČESKÉ BUDĚJOVICE:  CBH2013 a. s. Viitattu 16.7.2020. (tšekiksi)
9. ↑  Tiedote virheellisestä uutisoinnista koskien Gabin Villeä *rokihockey.fi*.  16.7.2020. RoKi Hockey Oy.  Arkistoitu 17.7.2020. Viitattu 16.7.2020.
10. ↑  Edelliskauden tehopelaaja Gabin Ville palaa Rovaniemelle, Eddie Ahlmark jatkaa puolustuksessa *rokihockey.fi*.  17.4.2020. RoKi Hockey Oy.  Arkistoitu 12.8.2020. Viitattu 17.4.2020.
11. ↑  Gabin Villen sopimus purettu *rokihockey.fi*.  29.12.2020. RoKi Hockey Oy.  Arkistoitu 29.12.2020. Viitattu 29.12.2020.
12. ↑  Motor posílí šikovný Francouz Gabin Ville *hcmotor.cz*.  4.1.2021. ČESKÉ BUDĚJOVICE:  CBH2013 a. s. Viitattu 4.1.2021. (tšekiksi)
13. ↑  Další podpis! Motor posílí Jakub Valský *hcmotor.cz*.  30.8.2021. ČESKÉ BUDĚJOVICE:  CBH2013 a. s. Viitattu 13.9.2021. (tšekiksi)
14. ↑  Tehohyökkääjä Ville palaa RoKin riveihin, hyökkäyskalustoon myös venäläistä sekä paikallista väriä *Jatkoaika.com*.  14.9.2021. Jatkoaika r.y. Viitattu 14.9.2021.
15. ↑  Gabin Ville Mestiksen kuukauden pelaaja joulukuussa *mestis.fi*.  3.1.2022. Suomen Jääkiekkoliitto ry – Finlands Ishockeyförbund rf. Viitattu 5.1.2022.
16. ↑  Elite Prospects - Mestis Stats 2022-2023 *eliteprospects.com*. Everysport Media Group AB. Viitattu 7.2.2023. (englanniksi)
17. ↑  Les frères Ville de retour ! *pionniers-chamonix.com*.  22.6.2022. Chamonix Hockey Élite. Viitattu 7.2.2023. (ranskaksi)
18. ↑  EIHC Championships *pointstreak.com*.  10.2.2017. Pointstreak Sports Technologies Inc. Viitattu 21.5.2018.
19. ↑  EIHC Championships *pointstreak.com*.  13.12.2018. Pointstreak Sports Technologies Inc. Viitattu 9.7.2019.
20. ↑  Malo Ville *Elite Prospects*. Everysport Media Group AB.  (englanniksi)
21. ↑  Christophe Ville *Elite Prospects*. Everysport Media Group AB.  (englanniksi)